Man in stil Pretoriase buurt vermoor(Argieffoto: SA Polisie) Inwoners van Rietondale in die Pretoriase Moot is diep geskok deur die moord op ŉ man in ŉ stil straat in dié buurt. Edwin Miller (32) se 64-jarige ma het sy liggaam Dinsdag omstreeks 18:40 in die gang van die huis ontdek. Sy het pas van die werk teruggekeer, het kapt. Anton Breedt, polisiewoordvoerder in Pretoria, gesê. Volgens die polisie het Miller verskeie wonde aan sy kop en bolyf gehad. ŉ Nadoodse ondersoek moet nog die oorsaak van sy dood bepaal. Breedt het gesê die polisie se voorlopige ondersoek dui daarop dat ŉ agterdeur oopgebreek is en dat die aanvaller(s) op dié manier toegang tot die huis verkry het. ŉ Skootrekenaar, juwele en kontant word vermis. Breedt het gesê die aanvaller(s) is steeds op vrye voet. Enigiemand met inligting oor die voorval word gevra om die polisie se Stop Misdaadnommer te skakel by 08600 101111.